ഗീര് ഭവാനി ദുര്ഗ ക്ഷേത്രത്തില് പ്രാര്ത്ഥനകള് അര്പ്പിച്ച് അമിത് ഷാ ശ്രീനഗറില് വിവിധ വികസന പദ്ധതികളുടെ ഉദ്ഘാടനം ഇന്ന് ശ്രീനഗര്: ഗന്ദര്ബാലിലെ ഗീര് ഭവാനി ദുര്ഗ ക്ഷേത്രത്തില് പ്രാര്ത്ഥനകള് അര്പ്പിച്ച് കേന്ദ്ര ആഭ്യന്തരമന്ത്രി അമിത് ഷാ. ലഫ്റ്റനന്റ് ഗവര്ണര് മനോജ് സിന്ഹയോടൊപ്പമായിരുന്നു അമിത് ഷാ ക്ഷേത്ര ദര്ശനത്തിനെത്തിയത്. മൂന്ന് ദിവസത്തെ സന്ദര്ശനത്തിനായാണ് അമിത് ഷാ ജമ്മുകശ്മീരിലെത്തിയത്. ഇതിന്റെ ഭാഗമായി ഇന്ന് ശ്രീനഗറില് വിവിധ വികസന പ്രവര്ത്തനങ്ങള്ക്ക് അമിത് ഷാ തറക്കല്ലിടും. സന്ദര്ശനത്തിന്റെ ഭാഗമായി ജമ്മുകശ്മീരിലെ പണ്ഡിറ്റുകളുമായും, ഗുജ്ജര്ബക്കര്വാള് സമുദായത്തിലെയും, പഹാഡി സമൂഹത്തിലെ പ്രതിനിധികളുമായും അമിത് ഷാ കൂടിക്കാഴ്ച നടത്തിയിരുന്നു. ജമ്മുവില് ഭീകരര് നിരപരാധികളെ കൊന്നൊടുക്കിയ പശ്ചാത്തലത്തിലാണ് അമിത് ഷാ പ്രദേശത്ത് സന്ദര്ശനത്തിനെത്തിയത്. ജമ്മുകശ്മീരിന്റെ സമാധാനം തകര്ക്കാന് ശ്രമിച്ചാല് ഭീകരര്ക്ക് ശക്തമായ പ്രത്യാഘാതങ്ങള് നേരിടേണ്ടി വരുമെന്ന് സന്ദര്ശനത്തിനിടെ അമിത് ഷാ ഭീകരര്ക്ക് താക്കീത് നല്കി. കേന്ദ്രഭരണ പ്രദേശത്ത് വികസനത്തിന്റെ പുതു യുഗം ആരംഭിച്ചതായും ഈ വികസനം തടയാന് ഒരു ശക്തിക്കും സാധിക്കില്ലെന്നും അമിത് ഷാ പറഞ്ഞു. ജമ്മുകശ്മീരിനെ ഇല്ലാതാക്കുന്ന ഭീകരത അവസാനിപ്പിക്കുമെന്നും മാതാ വൈഷ്ണോ ദേവിയുടേയും രാജ്യത്തിന് വേണ്ടി ജീവന് ത്യജിച്ച ശ്യാമ പ്രസാദ് മുഖര്ജിയുടേയും മണ്ണാണ് ജമ്മു കശ്മീര്. അവിടുത്തെ ജനജീവിതത്തിന്റെ സമാധാനം നശിപ്പിക്കാന് അനുവദിക്കില്ലെന്നും അമിത് ഷാ പറഞ്ഞു.